Diari Oficial de la Generalitat Valenciana


Sumari del DOGV 2916, del 27-01-1997 (1997/868406)

RESOLUCIÓ de 21 de maig de 1996, de la directora general de Qualitat Ambiental, per la qual fa pública la declaració d'impacte ambiental 331/95-AIA.
----------------------------------------------------------------------------------------------------------------------------------------------------

### Dades del document

Número de DOGV
:   2916

Data del DOGV
:   27-01-1997

Secció del DOGV
:   ALTRES DISPOSICIONS

Número del document
:   1997/868406


Data del document
:   21-05-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ de 21 de maig de 1996, de la directora general de Qualitat Ambiental, per la qual fa pública la declaració d'impacte ambiental 331/95-AIA.  
Vist l'expedient 331/95-AIA, que té com a objecte l'extracció de terres de préstec anomenades La Punta, destinades a les obres de la línia fèrria Madrid-València, tram la Font de la Figuera-Xàtiva, en el terme municipal de Vallada (la Costera), el promotor del qual és la UTE Mogente, integrada per Tecsa, Empresa Constructora, SA i Huarte, SA.  
Vist que l'estudi d'impacte ambiental ha sigut sotmès al tràmit d'informació pública pel Servei Territorial d'Indústria i Energia, mitjançant un anunci publicat en el Butlletí Oficial de la Província de València núm. 303, de 21 de desembre de 1995, sense que s'hi presentaren al·legacions, segons consta en la corresponent certificació del director territorial, rebuda en data 4 de març de 1996.  
Vist que, en data 18 de gener de 1996, es va consultar l'Ajuntament de Vallada, la Direcció Territorial de Medi Ambient i la Direcció General de Patrimoni Artístic, com a conseqüència de les quals tan sols hi va respondre aquesta última, en data 2 d'abril de 1996, remetent-hi tres informes: arqueològic, etnològic i arquitectònic, dels quals no es desprèn l'existència d'elements historicoculturals coneguts o inventariats, sense perjudici que pogueren aparèixer jaciments durant la realització de les obres.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5è de la Llei d'Impacte Ambiental i concordants del reglament que la desenvolupa.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables.  
Atès que l'article 5è de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei,  
Atès que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer de 1996, del Consell de la Generalitat Valenciana atribueix a la Direcció General de Qualitat Ambiental la competència per a la tramitació i la formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer   
Estimar acceptable, a l'únic efecte ambiental, i sense perjudici de l'obtenció prèvia de les autoritzacions sectorials que li siguen aplicables, i en especial de la Llicència d'Activitat Municipal, l'extracció de préstecs anomenada La Punta, del terme municipal de Vallada, de conformitat amb la documentació ambiental tramitada i el compliment de les condicions següents:  
· La coberta de terra vegetal que s'ha de retirar en la fase inicial haurà de ser dipositada amb caràcter transitori i caldrà adoptar les mesures necessàries per a la seua conservació, fins que es torne a utilitzar en la restauració final.  
· El rebliment del buit es realitzarà exclusivament amb materials inerts procedents de les excavacions de les obres projectades en la línia fèrria.  
· La topografia final de l'àrea afectada per aquesta explotació, una vegada restaurada, haurà de mantenir un drenatge concordant amb la xarxa de drenatge natural pròpia de l'entorn i s'hauran d'adoptar les mesures pertinents per a evitar que s'afavorisquen processos d'erosió i arrossegament de materials fins cap als llits naturals.  
· A fi de disminuir el risc d'erosió i de millorar l'estabilitat del sòl implantat en la fase final de restauració es farà una sembra amb espècies herbàcies (a base de gramínies i lleguminoses adequades a l'entorn), per a aconseguir un tapís continu. Així mateix, s'hi hauran d'aplicar els regs que calguen per al seu perfecte desenvolupament. Tot això, amb caràcter immediat i amb independència de la posterior plantació d'ametlers prevista.  
· Es recorda al promotor la prohibició de fer qualsevol tipus d'abocament no autoritzat; especialment d'olis o altres residus generats pel manteniment de la maquinària, que hauran de ser gestionats per un taller o gestor autoritzats, d'acord amb la Llei 20/86, Bàsica de Residus Tòxics i Perillosos.  
· Si en el procés d'explotació de la pedrera, es trobaren restes paleontològiques, arqueològiques o etnogràfiques, el titular quedarà obligat a fer saber-ho a la Conselleria de Cultura, de manera immediata i a adoptar les mesures pertinents per a la seua protecció i conservació.  
Segon  
Notificar a les persones interessades que contra aquesta resolució, pel fet de no ser un acte de tràmit que no posa fi al procediment ni produeix indefensió, no es pot interposar cap recurs, sense perjudici que utilitzen els mitjans que estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 21 de maig de 1996.- La directora general de Qualitat Ambiental: Gloria Arnandis Boix.